สังคมข่าวหุ้น
*ดัชนีตลาดหุ้นไทยปิดวานนี้ (20 เม.ย.) ที่ 1,580.04 จุด บวก 5.13 จุด หรือ 0.33% มีมูลค่าการซื้อขาย 102,624.85 ล้านบาท
20 เม.ย. 2564

ดวงดี
*ดัชนีตลาดหุ้นไทยปิดวานนี้ (20 เม.ย.) ที่ 1,580.04 จุด บวก 5.13 จุด หรือ 0.33% มีมูลค่าการซื้อขาย 102,624.85 ล้านบาท
*โบรกฯ แนะนำติดตามสถานการณ์ความสัมพันธ์ระหว่างสหรัฐฯ และจีน หลังจากสหรัฐฯ จับมือญี่ปุ่นหวังคานอำนาจจีน, ผลการประชุมธนาคารกลางยุโรป (ECB) วันที่ 22 เม.ย.นี้ คาดยังคงนโยบายผ่อนคลายเหมือนเดิม ส่วนบ้านเราให้ติดตามสถานการณ์การแพร่ระบาดไวรัสโควิด-19 และการกระจายวัคซีนได้ทั่วประเทศได้เมื่อใด เพราะรอบนี้การระบาดดูรุนแรงกว่าครั้งที่ผ่านมา
*ยังคงเป็นกระแสฟีเวอร์อย่างต่อเนื่องสำหรับกัญชา ที่ล่าสุด บริษัทหลักทรัพย์จัดการกองทุน เอ็มเอฟซี จำกัด (มหาชน) หรือ MFC โดย “ธนโชติ รุ่งสิทธิวัฒน์” กรรมการผู้จัดการ เปิดตัว กองทุนเปิด MFC Global Cannabis Fund (MCANN) ซึ่งเป็นกองทุนกัญชากองแรกของประเทศ ที่เข้าไปลงทุนในตราสารทุนหรือหน่วยลงทุนของกองทุนต่างประเทศและกองทุนรวมอีทีเอฟต่างประเทศที่มีนโยบายลงทุนในธุรกิจเกี่ยวข้องกับผลิตภัณฑ์ทางกัญชา หรือกัญชงที่ถูกกฎหมาย เปิดจองช่วง IPO วันที่ 19-27 เม.ย. 2564 นอกจากนี้วางเป้า AUM ปีนี้โต 10% รับธุรกิจกองทุนรวมฟื้นตัว พร้อมเดินหน้าออกกองทุนใหม่ และเร่งขยายฐานลูกค้า มั่นใจหนุนผลงานปีนี้โตต่อเนื่อง
*ช่วงนี้มิจฉาชีพมีกันทุกรูปแบบจะลงทุนอะไรนักลงทุนต้องระมัดระวังให้ดี ล่าสุด “ฐิภา นววัฒนทรัพย์” ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส จำกัด (YLG) ออกโรงเตือนนักลงทุนหลังพบผู้ไม่หวังดี ปลอมแปลงข้อมูล แอบอ้าง และสวมรอย ใช้ชื่อที่คล้ายกับบริษัทในกลุ่มวายแอลจี (YLG) ในการหลอกลวงให้ลงทุนเกี่ยวกับทองคำ พร้อมแนะจุดสังเกตบัญชีไลน์ของจริงต้องมีโล่ดาวน้ำเงิน ผ่านการรับรองจากไลน์ ย้ำช่องทางชำระเงินต้องเป็นชื่อบัญชีบริษัท วายแอลจี เท่านั้น ไม่มีนโยบายโอนไปบัญชีส่วนบุคคล เผยมิจฉาชีพฉวยโอกาสช่วงโควิด-19 ระบาดคนสนใจเทรดทองเพิ่มขึ้นหลอกลวงนักลงทุน ส่วนทิศทางทองคำช่วงนี้ยังทรงตัวในระดับสูงในกรอบ 1,748-1,800 ดอลลาร์ต่อออนซ์
*ไทยสมุทรประกันชีวิต ปล่อยกู้ให้บริษัท “เจ้าพระยามหานคร (CMC)” วงเงินรวม 950 ล้านบาท ระยะเวลา 4 ปี 9 เดือน ด้านบอร์ด CMC ประชุมวาระพิเศษอนุมัติวงเงินกู้เพื่อใช้ไถ่ถอนหลักทรัพย์ค้ำประกันกับสถาบันการเงินแห่งอื่น-ชำระคืนหุ้นกู้ครบดีล-ทุนหมุนเวียนกิจการ
*บมจ.เอกชัยการแพทย์ (EKH) สัญญาณธุรกิจสุดแจ่ม หลังรุกขยายให้บริการตรวจไวรัสโควิด-19 ทั้งแบบ Drive Thru Covid-19 และ Delivery ด้วยเทคนิคมาตรฐาน RT-PCR ความแม่นยำสูงได้มาตรฐาน รู้ผลภายใน 24-48 ชั่วโมง “นายแพทย์อำนาจ เอื้ออารีมิตร” มั่นใจรายได้ปีนี้ฟื้นตัวชัดเจน จาก ยอดตรวจไวรัสพุ่ง ขณะที่ศูนย์กุมารเวช และผู้ป่วยในและผู้ป่วยนอก ยังคงเข้าใช้บริการต่อเนื่อง ผลักดันรายได้ปีนี้ฟื้นตัวโดดเด่น
*ดอนเมืองโทลล์เวย์ นอกจากจะเตรียมแต่งตัวเข้าตลาดหุ้นแล้ว ยังมีโครงการ “ให้ใจห่วงใยสังคม” ซึ่งจัดต่อเนื่องเป็นปีที่ 13 โดยในปีนี้เตรียมทีมผู้บริหาร พนักงานจิตอาสาลงพื้นที่ไปสร้างสนามเด็กเล่นให้กับน้อง ๆ นักเรียนโรงเรียนชุมชนวัดแสนตุ้ง ต.แสนตุ้ง อ.เขาสมิง จ.ตราด ปลาย เม.ย.นี้ พร้อมส่งมอบความสุขและสนุก ทำด้วยใจ